b'\n_START_ARTICLE_\nGe (ginklas)\n_START_PARAGRAPH_\nGe (kin. \xe6\x88\x88; pinyin g\xc4\x93)\xc2\xa0\xe2\x80\x93 kini\xc5\xa1kas snapius, kur\xc4\xaf sudaro durkli\xc5\xa1ka, paprastai dvia\xc5\xa1men\xc4\x97 gele\xc5\xbet\xc4\x97 \xc4\xaftvirtinta statmenai kotui. Ge gele\xc5\xbet\xc4\x97s i\xc5\xa1ilgai vidurio linijos i\xc5\xa1 abiej\xc5\xb3 pusi\xc5\xb3 da\xc5\xbenai turi stangrinan\xc4\x8dias briaunas (trump\xc5\xb3 gele\xc5\xbe\xc4\x8di\xc5\xb3 su briaunomis nuotrauka).\n_START_SECTION_\nGe variantai\n_START_PARAGRAPH_\nAnkstyvieji ge yra tipi\xc5\xa1ki snapiai\xc2\xa0\xe2\x80\x93 j\xc5\xb3 gele\xc5\xbet\xc4\x97s buvo trumpos, ilgo pailgo lygia\xc5\xa1onio trikampio formos, trumpa \xc4\xafkote, kotas neilgas da\xc5\xbenai apie 60\xc2\xa0cm ilgio ar kiek ilgesnis. Tokie ge da\xc5\xbenai vadinami angl. dagger \xe2\x80\x93 axe (durklinis kirvis). Jie buvo naudojami pana\xc5\xa1iai kaip primityv\xc5\xabs kirviai._NEWLINE_V\xc4\x97liau ge \xc4\x97m\xc4\x97 virsti ilgako\xc4\x8diu ginklu, kadangi j\xc5\xb3 kotai \xc4\x97m\xc4\x97 ilg\xc4\x97ti._NEWLINE__NEWLINE_Atsirado ietiniai ge\xc2\xa0\xe2\x80\x93 ge hibridai su ietimis: ties ieties galu \xc4\xaftvirtindavo ge gele\xc5\xbet\xc4\x99. Tok\xc4\xaf ginkl\xc4\x85 da\xc5\xbenai vadina kini\xc5\xa1ka alebarda czi (angl. ji). Atakuojant czi durdavo, o gr\xc4\xaf\xc5\xbetamuoju judesiu ge gele\xc5\xbete gal\xc4\x97davo perr\xc4\x97\xc5\xbeti kakl\xc4\x85._NEWLINE__NEWLINE_V\xc4\x97liau czi galvas \xc4\x97m\xc4\x97 gaminti vientisas\xc2\xa0\xe2\x80\x93 jas sudaro ieti\xc5\xa1kas vir\xc5\xa1\xc5\xabninis antgalis ir ge tipo \xc5\xa1onin\xc4\x97 gele\xc5\xbet\xc4\x97. Toks ginklas i\xc5\xa1 ties\xc5\xb3 primena europines alebardas (alebardi\xc5\xa1kos dzi galvos)._NEWLINE_Kasin\xc4\x97jimuose paprastai randa tik ge gele\xc5\xbetes ar czi galvas. Kotai b\xc5\xabna suir\xc4\x99. Kartais randami ge su nefrito gele\xc5\xbet\xc4\x97mis, ta\xc4\x8diau \xc5\xa1ie ginklai neb\xc5\xabdavo koviniai, nors j\xc5\xb3 sandara tiksliai imitavo metalinius ge. Nefritiniai ge paprastai randami aristokrat\xc5\xb3 kapuose, da\xc5\xbenai\xc2\xa0\xe2\x80\x93 karstuose. Matyt, nefritiniai ge buvo naudojami kaip ceremoniniai ar ritualiniai ginklai, galb\xc5\xabt\xc2\xa0\xe2\x80\x93 kaip vald\xc5\xbeios simbolis. Kartais nefritinius ge randa po karstu esan\xc4\x8dioje duob\xc4\x97je kartu su auka, kuri tur\xc4\x97jo saugoti mirus\xc4\xafj\xc4\xaf dvasi\xc5\xb3 pasaulyje, matyt, ginkluota tuo nefritiniu ge.'